‘อมตะ’เพิ่มเป้าขายที่2พันไร่
“อมตะ” เพิ่มเป้ายอดขายที่ดินปีหน้าเป็นมากกว่า 2,000 ไร่ จาก 1,800 ไร่ หลังลูกค้ายานยนต์ทะลัก คาดรายได้แตะ 5,000 ล้านบาท โต30-40%
29 ต.ค. 2565

“อมตะ” เพิ่มเป้ายอดขายที่ดินปีหน้าเป็นมากกว่า 2,000 ไร่ จาก 1,800 ไร่ หลังลูกค้ายานยนต์ทะลัก คาดรายได้แตะ 5,000 ล้านบาท โต30-40%
นายวิบูลย์ กรมดิษฐ์ ประธานเจ้าหน้าที่ปฏิบัติการ บริษัท อมตะ คอร์ปอเรชัน (AMATA) เปิดเผยว่า บริษัทปรับเป้ายอดขายที่ดินปี 2555 เพิ่มขึ้นเป็นมากกว่า 2,000 ไร่ จากเดิมคาดว่าอยู่ที่ 1,800 ไร่ หลังมีลูกค้าใหม่เข้ามาเจรจาขอซื้อที่ดินจำนวนมาก ซึ่งส่วนใหญ่เป็นนักลงทุนต่างประเทศและนักลงทุนที่อยู่ในนิคมอุตสาหกรรมที่ถูกน้ำท่วมทางตอนเหนือของ กทม. รวมทั้งลูกค้าเดิมของบริษัทที่ต้องการขยายกำลังผลิตด้วย




“ลูกค้าใหม่ที่เข้ามาเจรจาซื้อที่ดินเป็นกลุ่มธุรกิจยานยนต์ ชิ้นส่วนยานยนต์ เกษตรและเคมีที่ใช้ในธุรกิจยานยนต์ซึ่งไม่ทำลายสิ่งแวดล้อม และอยู่ระหว่างเจรจากับลูกค้าที่เป็นผู้ประกอบรถยนต์รายใหญ่ หากการเจรจาสำเร็จจะทำให้ยอดขายที่ดินของบริษัทเติบโตมากกว่า 2,000 ไร่ เป็นที่ดินในนิคมฯ อมตะนคร ประมาณ 40% และนิคมฯ อมตะซิตี้ 60%” นายวิบูลย์ กล่าว
ทั้งนี้ คาดว่ารายได้รวมปีหน้าจะอยู่ที่ประมาณ 5,000 ล้านบาท เพิ่มขึ้น 30-40% จากปีนี้ที่คาดว่าจะมีรายได้ประมาณ 3,000-4,000 ล้านบาท ซึ่งถือว่าเติบโตขึ้นมากกว่าปกติที่เฉลี่ยอยู่ในระดับ 20%
ปัจจุบัน AMATA มีงานในมืออยู่ที่ 3,300 ล้านบาท ซึ่งจะทยอยรับรู้ในไตรมาส 4 ไปจนถึงต้นปีหน้า และบริษัทมีที่ดินเหลือทั้งหมด 1.3 หมื่นไร่ ซึ่งทยอยขายได้ในระยะเวลา 7 ปี ทำให้ปีหน้าบริษัทไม่จำเป็นต้องใช้เงินซื้อที่ดินมากนัก แค่หลัก 1,000 ล้านบาท 
สำหรับยอดรับรู้รายได้ในปีนี้อาจต่ำกว่าเป้าที่ตั้งไว้ เนื่องจากไม่สามารถโอนที่ดินให้ลูกค้าได้ แต่เชื่อว่ายอดขายที่ดินจะทำได้ตามเป้าหมายที่ 1,500 ไร่ และในไตรมาส 4 จะเซ็นสัญญากับลูกค้าประมาณ 200-300 ไร่